Dinyakišišo tše di nyakišišitše ka ga maikutlo a barutiši le a baithuti ka ga dilo tšeo di bakago go se šome gabotse ka thutong ya Dipalo gareng ga baithuti ba Kreiti ya 9 ka Sedikothutong sa Ethusini ka Durban ka Phrobentsheng ya KwaZulu-Natal. Ka go šomiša mokgwa wa dinyakišišo wa fenomenokrafiki, sampole ya baithuti ba 15 ba Kreiti ya 9 bao ba ithutelago Dipalo, morutiši o tee wa Dipalo ka go Kreiti ya 9 le morutiši o tee yo e lego hlogo ya lefapha la Dipalo o kgethilwe ka maikemišetšo go tšwa dikolong tše di phagamego tše tharo ka Sedikothutong sa Ethusini. Dikolo tše tharo tše ke sekolo se tee seo se bego se le sa motlolo wa C, se tee sa tlwaelo sa mmušo le se tee ke sekolo sa phraebete. Sehlopha seo se nepišitšwego le dipoledišano tša dipotšišo tšeo di beakantšwego peleng di šomišitšwe go kgoboketša tshedimošo go tšwa go bakgathatema. Tshedimošo e sekasekilwe ka go ngwalolla dipoledišano tša dipotšišo tša sehlopha seo se nepišitšwego le tšeo di beakantšwego peleng; ka morago ga fao, dingwalollo tše di filwe dikhoutu go ya ka merero le magoro a tšona. Dipoelo tša dinyakišišo tše di laetša barutiši le baithuti ba bona gore go se šome gabotse ga baithuti ka thutong ya Dipalo ka go Kreiti ya 9 ke ka lebaka la ditlhohlo tša lenaneothuto la Setatamente sa Melawana ya Tekolo ya Lenaneothuto (CAPS), go swana le diteng tša thuto tšeo di tletšego kudu le tšeo di gatetšego pele kudu, le nako ye e sego ya lekana ya go fetša lenaneothuto. Thekgo ya batswadi, Seisemane (polelo ya gae ya tlaleletšo) bjalo ka polelo ya go ithuta le ya go ruta, mekgwa ya go ruta (ya go swana le mokgwa wa go bolela le go ngwala ka tšhooko letlapeng), le maikutlo ao a sego a loka a baithuti go Dipalo le tšona di filwe bjalo ka dilo tšeo di bakago se. Go dikutollo tše, ditšhišinyo tša go etela leswa lenaneothuto la CAPS le makala a mangwe ao o hlokago šedi, gammogo le dihlogotaba tša dinyakišišo tša ka moso le tšona di ile tša šišinywa.